Kažimír, Peter, podpredseda vlády a minister financií SR (2014-09-17):
Ďakujem, dámy a páni, za možnosť sa vyjadriť. Ja musím veľmi pokojným hlasom povedať, že v podstate súhlasím s tým, čo úplne v úvode uviedol, ešte aj dokonca včera v rozprave, pán poslanec Pavol Zajac. Pri obhajobe návrhu tohto zákona tu naozaj so mnou mali byť aj moji ďalší kolegovia, aj teda z dielne, z dielne úradu vlády, kde kľúčovo dneska sídli CKO, to znamená centrálny koordinačný orgán, ale aj ďalší kolegovia ministri, ktorí, ktorých súčasťou ich kompetencie je spravovanie európskych fondov, a to nielen preto, aby si vypočuli niektoré tvrdé slová zo strany opozície, ale aby aj mohli poukázať na niektoré agresívne výpady ľudí, ktorí boli vo vládnych funkciách, síce nie celé plné obdobie, ale po ich odchode ich operačné programy boli takisto pozastavené, a nebol to jeden ani dva takéto operáky, ktoré boli pozastavené po roku 2012. Ale ja tu nie som na to, aby som ja tu riešil nejaké osobné krivdy bývalých ministrov, ktorí tu možno aj teraz sedia. Pravdou je, že čerpanie fondov má svoje problémy, má svoje detské choroby, ktoré proste prerástli do chorôb chronických a pravdou aj je to, čo tu ste niektorí takisto poznamenali, že na konci dňa, a to nehovorím s tým, aby ste ma ľutovali, ale na konci dňa ten najväčší problém v prípade nesprávneho čerpania alebo neskorého čerpania európskych fondov, tak ten najväčší problém pristáva na rezorte financií, pretože tie pochybenia na konci dňa sa musia nejakým spôsobom vysporiadať. A to vysporiadanie je veľmi klasické. V podstate európske peniaze sa nahrádzajú peniazmi štátnymi. Tu musím aj pre isté upresnenie kolegov, ktorí buď kvôli nejakému prvku dramatizácie alebo nevedomosti, ale to je naozaj komplikovaná téma, nemusí tomu každý rozumieť, v prípade korekcií, ktoré boli na Slovensku, ale aj iným krajinám prisudzované aj budú, upozorňujem, že určite aj budú, tak nejde o definitívnu stratu týchto peňazí, ale v podstate ony sa vystrihnú z, za toho čerpania európskych fondov, nahradia sa ako keby vyšším kofinancovaním v tých častiach, kde je to štátnymi peniazmi, kde je to súkromný prijímateľ, súkromnými peniazmi, a tie peniaze sa ako posledný vagónik zaradzujú do toho vlaku, ktorým sa volajú ešte nevyčerpané eurofondy. Pravdou ale zároveň je, že objem tých korekcií, ak sa kumulujú a ony sa v závere programovacieho obdobia logicky kumulovať budú a vysvetlím prečo, keďže sa kumulujú v závere čerpania európskych fondov a my máme naozaj čas len do konca budúceho roku, tak tie peniaze sa nestrácajú, ale zvyšuje sa obrovské riziko ich neschopnosti ich vyčerpať včas. To je proste realita. Ak nám niekto teraz niečo vystrihne a dá do zadného vagónu, ten vagón nemusí prejsť do stanice. To je pravda, to je realita, s ktorou sa treba vysporiadať. Prečo sa zvyšuje koncentrácia kontroly, aj akási prísnosť z pohľadu Bruselu, je logická. Je to koniec programovacieho obdobia, tak tá istá fáza tu bola aj pri tom prvom programovacom období. Míňa sa momentálne najväčší objem na ročnej báze peňazí, oveľa väčšie sú tie objemy, ako v predchádzajúcich rokoch, aj tá kontrolná činnosť z tohto pohľadu musí byť, musí byť oveľa prísnejšia a adresnejšia a je aj pravdou, a to sú naše spory s Európskou úniou, že sa menia aj postupy a prístupy. To znamená to, čo predtým bolo prehliadnuté, sa teraz proste považuje za jasné pochybenie. Platí to, čo som, pani poslankyni a podpredsedníčke parlamentu Jurinovej povedal, že na konci dňa, a vy budete vidieť do každej jednej, jedného pochybenia, lebo to sú, to budú verejne prístupné informácie, tak väčšina tých pochybení spočíva naozaj vo výklade zákona o verejnom obstarávaní, respektíve v jeho súlade s európskou smernicou. A musím vám povedať, že na konci dňa, aj keď korekcie budú vystavené, prijaté, odsúhlasené, tak ťažko sa bude domáhať náhrady škody po prijímateľoch, pretože často tí prijímatelia majú okrúhlymi pečiatkami opečiatkované postupy Úradom pre verejné obstarávanie spred dvoch, troch rokov, odsúhlasené postupy riadiacimi orgánmi. To znamená, títo prijímatelia, sa obávam, aj v našom justičnom systéme dovolajú, dovolajú pravdy z pohľadu ochrany zavedenia na nejakú proste zlú cestu. Čiže, číže z pohľadu toho, čo je pred nami, je kľúčová, samozrejme, budúcnosť, lebo o tomto je tento zákon. Ja, boli tu, boli tu prednesené niektoré pozmeňovacie návrhy. Nechcite odo mňa, aby som bol poštárom a čítal podklady, ktorý mi proste pripravil niekde inde mimo môjho rezortu. Ja sa vyjadrím k pozmeňovaciemu, alebo k časti pozmeňovacieho návrhu, ktorý predniesol pán poslanec Beblavý a ktorý sa týka kontroly. A tu musím povedať, že on sa, podľa mňa, v dobrej viere, lebo my naozaj niekoľko mesiacov komunikujeme o tejto otázke, ale on sa kľúčovo venuje v tomto pozmeňovacom návrhu vnútorným audítorom a tu je istý omyl, pretože je pravdou, že aj vnútorný audítori kontrolujú čerpanie eurofondov, ale overovaním prostriedkov Európskej únie sa v rámci Slovenska, v rámci dnešnej legislatívy kľúčovo zaoberá vládny audit. Len z hľadiska čísiel, európskymi fondmi sa zaoberá 200 vládnych audítorov a 16 vnútorných audítorov. Pozmeňovák, ktorý predniesol pán poslanec, sa venuje vnútorným audítorom. Ja si teraz dovolím teda nesúhlasiť s pozmeňovacím návrhom v tej časti, ktorá sa týka kontroly. Ale to neznamená, že návrh, ktorý podal, skončí niekde v koši, pretože platí môj verejný prísľub, že aj následkom toho, čo sa udialo v posledných mesiacoch, dôjde na rezorte financií k novele zákonov, ktoré sa týkajú takzvanej malej kontroly, to znamená, to je tá kontrola, ktorú má na starosti rezort financií. My ponúkame, samozrejme, spoluprácu aj ďalším kontrolným orgánom, to je Najvyšší kontrolný úrad alebo aj kontrola, ktorá je na úrade vlády, ale moje kompetencie tam nesiahajú. Ja viem garantovať len jednu vec, že sme pripravení zásadným spôsobom zmeniť fungovanie kontroly, ktorú má v kompetencii rezort financií, pretože ju nevnímame dostatočne efektívnu, administratívne preťaženú, aj z hľadiska kapacít nedobre nastavenú. Touto novelou sa bude zaoberať terajšia šéfka auditu Iveta Turčanová. To, aby som ju presvedčil, aby v tejto krízovej situácii do tej rieky vstúpila, to som jej musel sľúbiť, že tento bod sa tiež naplní. To znamená, ona bude kľúčovým autorom návrhu zmien a do tohto návrhu zmien, samozrejme, zapojím aj návrhy, ktoré buď prichádzajú od pána poslanca Beblavého, alebo aj od ďalších poslancov z vládnej strany alebo z opozície, pretože to je téma, ktorá je naprieč volebných období a je pravdou, že sféra kontroly, ktorá je vždycky, viete tak na boku nejakého hlavného diania a stáva sa na titulky strán, prvých strán sa dostane len vtedy, keď už nastane obrovský problém, ale to nemôže byť politická téma, hej, to nemôže politická téma. Takže ten môj prísľub tu stále platí. Snáď ešte trošku ironicky. Pani Nicholsonová vlastne dala takú otázku rečnícku, že ako sa nám podarí vlastne presvedčiť európskych audítorov, aby uznali kredit slovenských audítorov. No tak tým prvým kameňom znovu nadviazania dôvery bolo to, že som odvolal bývalého šéfa auditu a menoval som nového. Pikantné na tom je, že ten bývalý šéf auditu bol menovaný mojím predchodcom, vaším vládnym kolegom a terajší šéf auditu bol, skončil svoju činnosť počas fungovania predchádzajúcej vlády a môjho predchodcu. Ale to nie je otázka. Neverím, ani v prípade Ivana Mikloša, ani mňa ani Jána Počiatka, otázka politickej nominácie, je to otázka šťastnej ruky v prípade výberu ľudí alebo človeka, ktorý je schopný, schopný tú tému, ktorá nie je ľahká, obsiahnuť a má aj osobné predpoklady na to, aby si vedela presadiť, alebo vedel presadiť svoje. Čiže to nie je politická narážka, to je otázka naozaj šťastného výberu. Šťastného výberu, správneho výberu ľudí. Z tohto pohľadu tento zákon sa venuje budúcnosti, venuje sa vlastne, je to taká základná infraštruktúra na to, akým spôsobom použiť ďalších 15 mld. eur počas najbližších siedmich rokov, čo nie jednoduchá, ani ľahká téma. A takisto si ani nemyslím, že toto je koniec tohto príbehu. Lebo platí presne to, čo tu bolo povedané, zákony sú dôležité, ten legislatívny rámec je kľúčový, ale, ale ľudia, hej, a ten proste úmysel postupovať v zmysle, v zmysle aj morálky, ale aj toho kľúčového, čo je ekonomickým záujmom každej krajiny. To znamená, aby tie peniaze pomohli, aby tie peniaze sa nestratili v štrbinách ako, ako voda po daždi. Ďakujem.